Diversi raħħala għandhom uġigħ ta’ ras b’għadd kbir ta’ ħamiem li qed jiklilhom l-għalf li jixtru għall-annimali tagħhom. Raħħala li tkellmu ma’ TVM qalu li madwar kwart tal-ġwież li jpoġġu għall-annimali fil-maxtura qed jittiekel mill-ħamiem selvaġġ. Dan minbarra li jħammeġ fil-maxtura, b’konsegwenza li l-annimali jispiċċaw jieklu wkoll il-ħmieġ tal-ħamiem. Ir-raħħala sostnew li l-ħamiem selvaġġ għandu jkun ikkontrollat b’miżuri diretti. Filmat li ttieħed fl-aħħar jiem f’razzett tal-baqar f’Malta juri l-ħamiem jinżel jiekol mill-maxtura eżatt wara li tpoġġa l-ġwież. Maċ-ċapċip ta’ dawk preżenti l-ħamiem jidher itir, iżda wara ftit sekondi jerġa’ jinżel jiekol.